На основу члана 200. став 6. Устава Републике Србије,

Влада, уз супотпис председника Републике, доноси

У Р Е Д Б У

О ИЗМЕНАМА И ДОПУНАМА УРЕДБЕ О МЕРАМА

ЗА ВРЕМЕ ВАНРЕДНОГ СТАЊА

Члан 1.

У Уредби о мерама за време ванредног стања („Службени гласник РС”, бр. 31/20, 36/20, 38/20, 39/20, 43/20, 47/20, 49/20, 53/20, 56/20, 57/20 и 58/20), у члану 1а став 1. тач. 1) и 2), речи: „уторком, петком и недељом” замењују се речима: „ сваког дана”, а број: „30” замењује се бројем: „60”.

У ставу 2. после речи: „до уторка 21. априла у 05 часова,” додају се запета и речи: „као и за време првомајских празника, од четвртка 30. априла од 18 часова до понедељка 4. маја до 05 часова”, после речи: „понедељак 20. априла,” додају се речи: „ и петак 1. маја”, а после речи: „од 08 до 10 часова” додају се запета и речи: „осим ако Влада посебном одлуком, у складу са епидемиолошком ситуацијом на дан 30 априла 2020. године, не одлучи друкчије”.

После става 10. додаје се став 11. који гласи:

„У зависности од епидемиолошке ситуације, забране, односно ограничења кретања, прописана овим чланом, могу се одлуком Владе ублажити и пре престанка ванредног стања.”

Члан 2.

У члану 1б после става 2. додаје се став 3. који гласи:

„У зависности од епидемиолошке ситуације, забране кретања и окупљања, прописане овим чланом, могу се одлуком Владе ублажити и пре престанка ванредног стања.”

Члан 3.

У члану 4. став 3. речи: „док траје ванредно стање” замењују се речима: „до 27. априла 2020. године”.

После става 4. додају се ст. 5, 6. и 7. који гласе:

„Почев од 27. априла 2020. године правна лица и предузетници из става 4. овог члана могу наставити са обављањем делатности под условом да буду примењене све превентивне мере које се односе на спречавање ширења заразне болести COVID-19 изазване вирусом SARS-CoV-2, којима се осигурава безбедност запослених и безбедност корисника услуга (ограничен број лица у просторији, обавезна дезинфекција просторија, подова, мобилијара, машина, алата и уређаја за рад после пружене услуге сваком појединачном кориснику, обавезна замена коришћене папирне, пластичне или платнене галантерије, обавезна употреба заштитних средстава тј. маски и рукавица) и да у том смислу донесу посебан план примене мера, као саставни део акта о процени ризика који се доноси у складу са законом и прописима из области безбедности и здравља на раду.

Поред мера превенције из става 5. овог члана, Влада одлуком може одредити и друге мере заштите, ако то захтева епидемиолошка ситуација.

Надлежне инспекцијске службе дужне су да контролишу примену мера из ст. 5. и 6. овог члана.”

Члан 4.

У члану 4а после става 3. додаје се став 4. који гласи:

„Од 1. маја 2020. године, у зависности од епидемиолошке ситуације, Влада може донети одлуку о ублажавању мера прописаних овим чланом, односно дозволити обављање делатности превоза путника у међународном ваздушном саобраћају са аеродрома у Републици Србији, под условом да буду примењене све превентивне мере које се односе на спречавање ширења заразне болести COVID-19 изазване вирусом SARS-CоV-2, којима се осигурава безбедност запослених и безбедност корисника услуга (обавезна дезинфекција свих аеродромских просторија, опреме, мобилијара, дезинфекција транспортних средстава, обавезна употреба заштитних средстава тј. маски и рукавица, обавезно мерење температуре свим путницима на свим летовима, долазним и одлазним) у складу са посебним планом мера, које су саставни део акта о процени ризика, а који управљач аеродрома доноси у складу са законом и прописима из области безбедности и здравља на раду.”

Члан 5.

У члану 4б после става 6. додаје се став 7. који гласи:

„Одлуку о ублажавању прописаних мера забране из става 1. овог члана пре престанка ванредног стања доноси Влада, водећи рачуна о епидемиолошкој ситуацији.”

Члан 6.

У члану 4в став 1. тачка 1) после речи: „члана 4а” додају се речи: „ст. 1. и 2.”

После става 5. додаје се став 6. који гласи:

„За прекршај из става 1. овог члана може се покренути и довршити прекршајни поступак, и у случају да је против учиниоца покренут или је у току кривични поступак за кривично дело које обухвата обележја тог прекршаја, без обзира на забрану из члана 8. став 3. Закона о прекршајима („Службени гласник РС”, бр. 65/13, 13/16 и 98/16 - УС).”

Члан 7.

У члану 4г после става 5. додаје се став 6. који гласи:

„За прекршај из става 1. овог члана може се покренути и довршити прекршајни поступак, и у случају да је против учиниоца покренут или је у току кривични поступак за кривично дело које обухвата обележја тог прекршаја, без обзира на забрану из члана 8. став 3. Закона о прекршајима („Службени гласник РС”, бр. 65/13, 13/16 и 98/16 - УС).”

Члан 8.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 53-3403/2020

У Београду, 24. априла 2020. године

В Л А Д А

|  |  |
| --- | --- |
| ПРЕДСЕДНИК РЕПУБЛИКЕ  Александар Вучић | ПРЕДСЕДНИК ВЛАДЕ  Ана Брнабић |
|  |  |